CELEX: C2005/006/88
Language: da
Date: 2005-01-08 00:00:00
Title: Sag T-441/04: Sag anlagt den 2. november 2004 af Jean-Claude Heyraud mod Kommissionen for De Europæiske Fællesskaber

8.1.2005   
            
            
               DA
            
            
               Den Europæiske Unions Tidende
            
            
               C 6/45
            
         Sag anlagt den 2. november 2004 af Jean-Claude Heyraud mod Kommissionen for De Europæiske Fællesskaber
   (Sag T-441/04)
   (2005/C 6/88)
   Processprog: fransk
   Ved De Europæiske Fællesskabers Ret i Første Instans er der den 2. november 2004 anlagt sag mod Kommissionen for De Europæiske Fællesskaber af Jean-Claude Heyraud, Bruxelles, ved avocats Sébastien Orlandi, Albert Coolen, Jean-Noël Louis og Etienne Marchal, og med valgt adresse i Luxembourg.
   Sagsøgeren har nedlagt følgende påstande:
   
               —
            
            
               Annullation af Kommissionens afgørelse om udfærdigelse af listen over tjenestemænd forfremmet til lønklasse A3 i anden forfremmelsesrunde i forfremmelsesåret 2003 og om ikke at imødekomme sagsøgerens ansøgning
            
         
               —
            
            
               Kommissionen tilpligtes at betale sagens omkostninger.
            
         Søgsmålsgrunde og væsentligste argumenter:
   Sagsøgeren i denne sag, som er tjenestemand i lønklasse A4, har anfægtet ansættelsesmyndighedens afslag på at forfremme ham til den højere lønklasse i anden forfremmelsesrunde i forfremmelsesåret 2003.
   Til støtte for sine påstande har sagsøgeren gjort gældende, at der er sket tilsidesættelse af vedtægtens artikel 45 samt af princippet om forbud mod forskelsbehandling.
   Sagsøgeren har herved anført, at Kommissionen har foretaget en »standardisering« af de points for fortjeneste, der af generaldirektoraterne og tjenestegrenene tildeles forfremmelsesværdige tjenestemænd i mellemlederstillinger i lønklasse A4 med henblik på at foretage den i vedtægten foreskrevne sammenligning af fortjenester. Det standardiserede point fastsættes i forhold til det gennemsnitlige antal points for fortjeneste, der tildeles de tjenestemænd i lønklasse A4, der kan forfremmes til lønklasse A3 i anden forfremmelsesrunde.
   Den af Kommissionen anvendte metode er kun relevant, for så vidt som beregningen af gennemsnittet sker på grundlag af et tilstrækkeligt antal forfremmelsesværdige tjenestemænd. Eftersom sagsøgeren imidlertid er den eneste tjenestemand i lønklasse A4 i sin tjenestegren, der kan forfremmes i anden forfremmelsesrunde i forfremmelsesåret 2003 blev han tildelt en standardkarakter på 100, uafhængigt af hans fortjenester og af de specifikke kriterier, der anvendes af hans tjenestegren med henblik på fastsættelsen af points for fortjeneste.